《秋夜简敬承公亮》
明代·冯琦

秋色遽如许，客心郁未安。微微日影薄，肃肃天宇宽。

高风下木叶，零露被崇兰。四气自斡运，谁为衰盛端。

朱华曾几何，素萼忽已残。楚楚松柏姿，凌风以自完。

愿言附高节，与君同岁寒。

作者简介：（1558—1603）明山东临朐人，字用韫，一字琢庵。万历五年进士。授编修。累官礼部尚书。疏请停矿税，征还各地税监，不果。又极陈士子崇佛教之弊，请约禁。卒谥文敏。有《经济类编》、《宗伯集》。